IZVEDBENI SKLEP KOMISIJE (EU) 2021/1878

z dne 25. oktobra 2021

o imenovanju registra vrhnje domene .eu

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2019/517 Evropskega parlamenta in Sveta z dne 19. marca 2019 o izvajanju in delovanju vrhnjega domenskega imena .eu ter spremembi in razveljavitvi Uredbe (ES) št. 733/2002 in razveljavitvi Uredbe Komisije (ES) št. 874/2004 (1) ter zlasti člena 8 Uredbe,

ob upoštevanju Delegirane uredbe Komisije (EU) 2020/1083 z dne 14. maja 2020 o dopolnitvi Uredbe (EU) 2019/517 Evropskega parlamenta in Sveta z določitvijo meril za upravičenost in izbiro ter postopka za določitev registra vrhnjega domenskega imena .eu in zlasti člena 9(3) Uredbe (2),

ob upoštevanju naslednjega:

(1) Komisija imenuje register, ki bo zadolžen za organizacijo, upravljanje in vodenje vrhnje domene .eu na podlagi odprtega, preglednega in nediskriminatornega izbirnega postopka. Komisija organizira izbirni postopek v dveh fazah, pri čemer Komisija najprej oceni upravičenost vložnikov in nato razvrsti upravičene vložnike na podlagi meril za izbor, opredeljenih v Delegirani uredbi (EU) 2020/1083.

(2) Zdajšnja pogodba za organizacijo, upravljanje in vodenje vrhnje domene .eu med Komisijo in registrom je bila podpisana 10. oktobra 2014 za obdobje petih let in nato leta 2019 podaljšana za nadaljnja tri leta. Veljati bo prenehala 12. oktobra 2022.

(3) Komisija je objavila razpis za izbiro registra vrhnje domene .eu (2021-026011) v Uradnem listu Evropske unije1. marca 2021, pri čemer je organizacije, ki želijo biti zadolžene za organizacijo, upravljanje in vodenje vrhnje domene .eu, pozvala k predložitvi vlog.

(4) Razpis je bil zaključen 18. maja 2021 in prejetih je bilo pet vlog.

(5) V prvi fazi izbirnega postopka je Komisija ocenila odsotnost meril za izključitev in ali vložniki izpolnjujejo merila za upravičenost. Ugotovljeno je bilo, da so štiri vloge upravičene. Seznam upravičenih vložnikov je bil objavljen 9. julija 2021, Komisija pa je vsakega vložnika obvestila o rezultatih prve faze postopka.

(6) V drugi fazi postopka je Komisija ocenila upravičene vložnike in jih razvrstila na podlagi meril za izbor. Preučila je vloge in pripravila preglednico s posameznimi ocenami vsake vloge. Kakovost vlog je bila ocenjena v skladu z oddelkom 3.2 razpisa glede na kakovost predlagane storitve, ustrezno raven človeških in tehničnih virov, predlaganih za opravljanje nalog registra, ter predlagano finančno stanje in ustreznost za izpolnjevanje nalog registra. Komisiji so pri analizi vlog pomagali zunanji neodvisni strokovnjaki.

(7) Komisija je razvrstila vložnike. Prvo razvrščenega vložnika, Evropski register internetnih domen (EURid), bi bilo treba imenovati za naslednji register vrhnje domene .eu in ga pozvati, naj začne pogajanja za podpis pogodbe v skladu z razpisom za izbor. Za tako pogodbo morajo veljati načela iz Izvedbene uredbe Komisije (EU) 2020/857 (3).

(8) Kadar se pogajanja o pogodbi med uspešnim kandidatom in naročnikom zaključijo brez sklenitve pogodbe, bo Komisija v skladu s členom 10 Delegirane uredbe (EU) 2020/1083 za register imenovala naslednjega razvrščenega vložnika –

SPREJELA NASLEDNJI SKLEP:

Člen 1 Evropski register internetnih domen (EURid) je register vrhnje domene .eu, ki je pooblaščen za organizacijo, upravljanje in vodenje vrhnje domene .eu v skladu s členom 8(3) Uredbe (EU) 2019/517 in ob upoštevanju določb člena 2.

Člen 2 Komisija z Evropskim registrom internetnih domen (EURid) sklene pogodbo, v kateri se podrobno opredelijo pogoji, v skladu s katerimi Komisija nadzira organizacijo, upravljanje in vodenje vrhnje domene .eu s strani registra, v skladu s členom 8(4) Uredbe (EU) 2019/517. Če se pogajanja o pogodbi med Evropskim registrom internetnih domen (EURid) in Komisijo zaključijo brez sklenitve pogodbe, se za register v skladu s členom 10 Delegirane uredbe (EU) 2020/1083 imenuje naslednji razvrščeni vložnik. Koncesija za storitve se prvič sklene za pet let in se lahko enkrat podaljša za dodatnih pet let.

Člen 3 Izvedbeni sklep Komisije 2014/207/EU (4) se razveljavi.

Člen 4 Ta sklep začne veljati dan po objavi v Uradnem listu Evropske unije.

V Bruslju, 25. oktobra 2021 Za Komisijo predsednica Ursula VON DER LEYEN

(1) UL L 91, 29.3.2019, str. 25.

(2) UL L 239, 24.7.2020, str. 1.

(3) Izvedbena uredba Komisije (EU) 2020/857 z dne 17. junija 2020 o določitvi načel, ki se vključijo v pogodbo med Evropsko komisijo in registrom za vrhnjo domeno .eu v skladu z Uredbo (EU) 2019/517 Evropskega parlamenta in Sveta (UL L 195, 19.6.2020, str. 52).

(4) Izvedbeni sklep Komisije 2014/207/EU z dne 11. aprila 2014 o imenovanju registra domene.eu najvišje ravni (UL L 109, 12.4.2014, str. 41).